Diari Oficial de la Generalitat Valenciana


Sumari del DOGV 2731, del 19-04-1996 (1996/837966)

RESOLUCIÓ de 28 de març de 1996, del secretari general de la Conselleria de Treball i Afers Socials, per la qual es disposa la delegació d'atribucions en matèria de personal en els directors territorials de la Conselleria.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2731

Data del DOGV
:   19-04-1996

Secció del DOGV
:   ALTRES DISPOSICIONS

Número del document
:   1996/837966


Data del document
:   28-03-1996

Organisme emissor
:   Conselleria de Treball i Afers Socials

Tipus de document
:   Resolució

Anàlisi jurídica

RESOLUCIó de 28 de març de 1996, del secretari general de la Conselleria de Treball i Afers Socials, per la qual es disposa la delegació d'atribucions en matèria de personal en els directors territorials de la Conselleria.   
El Decret 262/1995, de 29 d'agost, que aprova el Reglament Orgànic i Funcional de la Conselleria de Treball i Afers Socials, modificat pel Decret 359/1995, de 29 de desembre, disposa en el títol III, «Direccions territorials», que en cada província existirà una direcció territorial de Treball i Afers Socials, que assumirà l'execució i el desenvolupament de les actuacions de la Conselleria en el seu àmbit territorial, i exercirà les funcions que legalment i reglamentàriament tinguen atribuïdes.  
L'article 75.10 en relació amb l'article 74 de la Llei 5/1983, de 30 de desembre, del Govern Valencià, estableix que els secretaris generals detenen el comandament de tot el personal de les seues respectives conselleries, en cas d'inexistència de sotssecretari.  
Per altra part, l'exercici de les competències pròpies de cada òrgan pot ser delegat en altres òrgans administratius, quan existisquen circumstàncies d'índole tècnica, econòmica, social, jurídica o territorial que ho facen convenient, d'acord amb el que preveu l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, i l'article 68 de la Llei de la Generalitat Valenciana 5/1983, de Govern Valencià.  
Per això, a fi d'aconseguir una major eficàcia i agilitat en la gestió i com que hi concorren circumstàncies d'índole tecnicoorganitzativa i territorial que aconsellen la delegació, resolc:  
Primer  
Per delegació del secretari general de la Conselleria de Treball i Afers Socials, els directors territorials de la Conselleria de Treball i Afers Socials, respecte de tot el personal que presta serveis al seu àmbit territorial, exerciran les següents competències:  
a) L'extensió, signatura i tramitació de les diligències de presa de possessió i de cessament.  
b) La resolució de les sol·licituds de pròrroga de les preses de possessió.  
c) La concessió de permisos i llicències.  
d) L'autorització de dispenses horàries per l'exercici d'activitats sindicals.  
e) La resolució de les reclamacions prèvies a la via judicial laboral que s'interposen contra actes i resolucions dictades en execució de competències relacionades amb el règim retributiu.  
f) La imposició de sancions per faltes lleus i la proposta d'instrucció d'expedients per falta greu o molt greu.  
g) L'exercici de les funcions que sobre horari de treball del personal i sobre sistemes de control escaiguen a la Secretaria General.  
Segon  
Aquesta delegació d'atribucions no impedirà la possibilitat del Secretari General d'avocar per a si el coneixement dels afers.  
L'avocació s'haurà de realitzar mitjançant un acord motivat que haurà de ser notificat als interessats en el procediment abans de la resolució final que es dicte.  
Tercer  
En cap cas no es podran delegar les atribucions posseïdes, per delegació, contingudes en aquesta resolució.  
Quart  
La delegació podrà ser revocada en qualsevol moment per l'òrgan delegant, amb la publicació prèvia de la revocació en el Diari Oficial de la Generalitat Valenciana (art. 13.3 i 6 de la Llei 30/1992 i 68.5 i 6 de la Llei de Govern Valencià).  
Cinqué  
Les resolucions administratives que siguen adoptades per delegació indicaran expressament aquesta circumstància i es consideraran dictades per l'òrgan delegant.  
Sisé  
Les resolucions que es dicten en virtut de la delegació exhauriran la via administrativa i en contra seu es podrà interposar un recurs contenciós administratiu.  
Seté  
En cas de vacant, absència o malaltia del director territorial, serà substituït, quant a l'exercici de les seues competències en matèria de personal, el cap del servei de gestió administrativa de l'esmentada direcció territorial.  
València, 28 de març de 1996.- El secretari general: Ramón Doménech.